Gill Sans
Gill Sans er en groteskskrift designet af englænderen Eric Gill og lanceret i 1928.
Den er inspireret af Edward Johnstons skilteskrift for London Underground (1916-1918) og af Monotype Corporations skriftkonsulent Stanley Morison. Gill Sans er en stilsikker, funktionalistisk skrift med en elegant og blødt formet kursiv. Skriften har – modsat mange samtidige tyske funkisskrifter – en skulpturel udformning af de store bogstaver, der giver mindelser om Gills billedhugger-virksomhed.